《次韵静师仁叟山居 其一》
宋代·叶椿

生涯卜筑翠微深，门在烟萝路几寻。窃果白猿窥诵易，栖松黄鹤听调琴。

泉声漱石丁东玉，竹影摇风琐碎金。雨霁乘闲种瑶草，和云斸破古松阴。

作者简介：叶椿，字大年（《昆山杂咏》卷中）。徽宗重和元年（一一一八），因不容于公议，由尚书郎官放罢（《宋会要辑稿》职官六九之一）。今录诗三首。